**Kandidaatintyön rakenne ja muotoseikat**

# KANDIDAATINTYÖN RAKENNE

Kandidaatintyö voi perustua teoreettisen taustan tarkasteluun ja sen analysointiin sekä johtopäätösten tekoon tai kokeelliseen osioon ja tulosten analysointiin sekä johtopäätösten tekoon, tai edellisten yhdistelmään.

Kandidaatintyön rakenteen tulisi olla hyvän tieteellisen kirjoittamisen käytännön mukainen ja sisältää vähintään seuraavat osat:

1. Nimiölehti
2. Tiivistelmä
3. Sisällysluettelo
4. Symboli- ja lyhenneluettelo. Työn luonteen niin vaatiessa tämä osa voi puuttua.
5. Johdanto
6. Aikaisempi tutkimus. Työn luonteen niin vaatiessa otsikko voi olla myös

”Teoreettinen tausta”

1. Tutkimusongelma ja -menetelmät
2. Tulokset
3. Tarkastelu. Työn luonteen niin vaatiessa otsikko voi olla myös ”Johtopäätökset” tai em. otsikoiden yhdistelmä.
4. Lähteet
5. Liitteet

Työn osat 5-9 muodostavat varsinaisen sisällön.

# KANDIDAATINTYÖN MUOTOSEIKAT

## Yleistä

Kandidaatintyön rakenteen tulee olla hyvän tieteellisen kirjoittamisen käytäntöjen mukainen ja esitystavaltaan hyvin jäsennelty. Lisäksi sen tulee olla sekä tyylillisesti että kielellisesti viimeistelty ja moitteeton. Työn tulisi ulkoasultaan olla lisäksi typografisesti asiallinen ja tarpeettomia tyylillisiä erikoisuuksia tulisi välttää. Työn varsinaisessa sisällössä tulisi esittää vain työn kannalta olennaiset kuvat tai taulukot, mutta tarvittaessa osa näistä voidaan esittää liitteissä.

## Kirjoittamisohjeita

### Sivumäärä ja ‐formaatti

Kandidaatintyön tulee olla kirjoitettu A4-kokoiselle paperille. Kandidaatintyön varsinaisen sisällön sopiva pituus on noin 15–20 sivua, eikä työtä ole syytä tarpeettomasti pidentää.

### Kirjasinlaji

Kandidaatintyön varsinaisen tekstin kirjasinlajin tulee olla roomalaistyyppinen (sellaisia ovat esimerkiksi Times New Roman tai Computer Modern), kursivoimaton, lihavoimaton ja kooltaan 12 pistettä. Sans serif -tyyppisiä kirjasinlajeja (esim. Helvetica) ei saa käyttää varsinaisessa tekstissä, mutta otsikoissa näitä voidaan käyttää. Otsikoissa voidaan käyttää kooltaan tätä suurempaa kirjasinlajia ja lihavointia tai kursivointia.

Liitteissä, taulukoissa ja kuvissa kirjasinlajin voi valita tarkoituksenmukaisesti, mutta kuva- ja taulukkoteksteissä tulisi käyttää samaa kirjasinlajia kuin varsinaisessa tekstissä.

### Nimi ja otsikot

Kandidaatintyön nimessä ei saa esiintyä lyhenteitä, kaavoja tai lainauksia. Tekstin otsikoissa näitä on myös syytä välttää.

### Nimiölehti

Nimiölehdestä tulee käydä seuraavassa järjestyksessä ilmi

1. Yliopisto
2. Korkeakoulu
3. Koulutusohjelma ja pääaine
4. Työn nimi
5. Työn luonne eli ”kandidaatintyö”
6. Päivämäärä, jolloin työ on jätetty tarkastettavaksi
7. Työn tekijä ja allekirjoitus

Yliopisto, korkeakoulu, koulutusohjelma ja pääaine kirjoitetaan allekkain vasempaan ylälaitaan. Työn nimi, luonne ja päivämäärä kirjoitetaan nimiölehdelle keskitettynä allekkain.

### Tiivistelmä

Kandidaatintyöhön liitetään kandidaatintyön kielellä kirjoitettu tiivistelmä. Englanninkieliseen työhön lisätään myös opiskelijan koulusivistyskielellä (suomi/ruotsi) kirjoitettu tiivistelmä.

Tiivistelmästä tulee käydä ilmi

1. Yliopisto
2. Korkeakoulu
3. Koulutusohjelma ja pääaine
4. Sivun otsikko eli ”Kandidaatintyön tiivistelmä”
5. Tekijä
6. Työn nimi
7. Päivämäärä, jolloin työ on jätetty tarkastettavaksi
8. Sivumäärä siten, että vain varsinainen sisältö ja lähdeluettelo ilmoitetaan. Nimiölehteä, tiivistelmää, sisällysluetteloa ja mahdollista symboli- ja lyhenneluetteloa ei lasketa varsinaisiksi tekstisivuiksi. Jos työssä on liitteitä, ilmoitetaan näiden yhteissivumäärä siten, että varsinaista sivumäärää seuraa liitteiden yhteissivumäärä, esimerkiksi ”20 + 5”
9. Kandidaattiseminaarin vastuuopettaja
10. Ohjaajan oppiarvo, työn ohjaaja, ohjaajan työpaikka
11. Tiivistelmäteksti
12. Avainsanat
13. Työn kieli

Tiivistelmä ei saa olla yhtä sivua pitempi. Yliopisto, korkeakoulu, koulutusohjelma ja pääaine kirjoitetaan allekkain vasempaan ylälaitaan. Sivun otsikko ”Kandidaatintyön tiivistelmä” kirjoitetaan oikeaan ylälaitaan. Loput kentistä ryhmitellään kehyksiin.

### Numerointi

Työn osat numeroidaan siten, että johdanto on ensimmäinen numeroitava osa. Osien numeroinnissa voidaan käyttää arabialaisia tai roomalaisia numeroita tai suuraakkosia. Nimiölehteä, tiivistelmää, sisällysluetteloa ja symboli- ja lyhenneluetteloa ei sivunumeroida, mutta jos sisällysluettelo tai symboli- ja lyhenneluettelo vievät enemmän kuin yhden sivun, numeroidaan ne ensimmäiseltä luettelosivulta alkaen roomalaisin numeroin. Sivunumerointi alkaa toiselta varsinaiselta tekstisivulta ja siinä käytetään arabialaisia numeroita.

Lähdeluettelon sivunumerointi jatkuu viimeisestä tekstisivusta. Useampisivuiset liitteet sivunumeroidaan siten, että annetaan joko jokaiselle liitteelle erillinen sivunumerointi tai jatketaan sivunumerointia työn alusta. Yhden sivun liitteitä ei tule numeroida, koska liitteeseen voidaan tarvittaessa viitata liitteen numerolla. Sivunumero sijoitetaan sivun yläreunaan. Matemaattiset kaavat numeroidaan arabialaisin numeroin. Kaavanumerointi ei saa katketa kappaleiden välissä. Kaikkia kaavoja ei tarvitse numeroida, vaan kirjoittaja voi käyttää harkintaa numeroinnin tarpeellisuudessa. Liitteissä olevat kaavat numeroidaan siten, että liitteen ajatellaan muodostavan numeroinnin kannalta itsenäisen ja yhtenäisen

kokonaisuuden. Kaavan numero sijoitetaan oikealle puolelle alla olevan esimerkin mukaisesti

D(xy) = (Dx)y + x(Dy), x, y 2 A. (1)

Kaikki kuvat ja taulukot numeroidaan erillisen juoksevan numeroinnin mukaisesti. Liitteet numeroidaan joko arabialaisin numeroin (esimerkiksi Liite 1, Liite 2 jne.) tai suuraakkosin (esimerkiksi Liite A, Liite B jne.).

### Asemointi

Tiivistelmän ja varsinaisen sisällön kappaleita ei sisennetä, vaan niissä käytetään vasensuora-asettelua. Tässä asettelussa uuden kappaleen edelle jätetään yksi tyhjä rivi. Mikäli oikea reuna halutaan tasata, tulee käyttää tavutusta ja lisäksi tarkistaa, ettei tekstiin jää lukemista häiritseviä pitkiä sanavälejä.

Rivivälit eivät saa olla silmiinpistävän harvat tai tiheät, esimerkiksi 1 tai vielä 1,5 ovat sopivia rivinvälejä. Marginaalien on oltava sellaiset, että rivinpituus ei kasva luettavuuden kustannuksella ja reunaan jää sitomisvara (tiettyjen ladontaohjelmien, esimerkiksi LATEX:n, oletusmarginaaliasetukset ovat sellaisenaan sopivia). Kappaleiden tulee yleensä olla ainakin kolmen rivin pituisia, mutta myös liian pitkiä kappaleita tulee välttää. Leski- ja orporivejä eli yksittäisiä, kappaleen päättäviä tai aloittavia rivejä sivun alussa tai lopussa pitäisi välttää koko työssä, myös luetteloissa ja liitteissä.

### Lähdeviittausten käyttö

Lähdeviittaukset tulee tehdä huolellisesti ja johdonmukaisesti tieteellisessä kirjoittamisessa käytössä olevien tapojen mukaisesti. Työn ohjaaja antaa lisäohjeita lähdeviittausten käytöstä. Alaviitejärjestelmää tai alaviitteenä olevia kommentteja ei suositella käytettäviksi.